
DĖL NACIONALINĖS KOLEKTYVINĖS SUTARTIES

Lietuvos Respublikos Vyriausybė, atstovaujama Lietuvos Respublikos socialinės apsaugos ir darbo ministerijos, veikiančios pagal Lietuvos Respublikos Vyriausybės 2022 m. spalio 7 d. nutarimą Nr. 1010 „Dėl įgaliojimų pasirašyti nacionalinę kolektyvinę sutartį suteikimo“, ir Vyriausybei prisistačiusios dalyvauti derybose dėl nacionalinės kolektyvinės sutarties sudarymo nacionalinės profesinių sąjungų organizacijos 2022 m. spalio 10 d. sudarė Nacionalinę kolektyvinę sutartį Nr. PV3-626, kuri 2023 m. spalio 12 d. Susitarimu dėl 2022 m. spalio 10 d.  Nacionalinės kolektyvinės sutarties Nr. PV3-626 pakeitimo buvo išdėstyta nauja redakcija   (toliau – Sutartis).
Lietuvos keleivių vežimo asociacija (toliau – Asociacija) vienija 26 tiek savivaldybių ir valstybės kontroliuojamų, tiek privačių keleivius autobusais, troleibusais ir traukiniais vežančių bendrovių, o  Asociacijos narių metinės pajamos yra virš 185 mln. Eur ir jų įmonėse dirba virš 3800 darbuotojų. 
Atkreiptinas dėmesys, kad Sutartis taikoma valstybės ar savivaldybės valdomoms įmonėms (toliau – Darbdaviai), kurių ne viena nurodyta Sutarties 2 priede yra ir Asociacijos narė, todėl šios sutarties taikymo aspektai yra aktualūs ir mūsų Asociacijos nariams. Pažymėtina, kad Sutartis sudaryta ne tik, kad nedalyvaujant ir nesikonsultuojant su Darbdaviais ar jų organizacijomis, tačiau kai kurios jų nuostatos yra prieštaraujančios viena kitai arba neaiškus jų praktinis taikymas.
Pirma. 
Sutarties 7 punkte yra nurodyta, kad „profesinės sąjungos nariui suteikiamos dvi mokamų atostogų savišvietai arba savanorystei darbo dienos su darbdaviu suderintu metu <...>“. Sutarties 3.2 punkte numatyta: „Kai Sutarties 7 punkte numatytos atostogų dienos, taip pat kasmetinės, pailgintos, papildomos, ar kitų rūšių atostogos (išskyrus tikslines) Sutarties 2 priede nurodytų valstybės ar savivaldybės valdomų įmonių <...>, kurių savininko teises ir pareigas įgyvendina valstybė ar savivaldybė, profesinių sąjungų nariams taikomos kito lygmens kolektyvinėje sutartyje, profesinės sąjungos narys turi pasirinkti, kurio lygmens kolektyvinėje sutartyje numatyta garantija dėl atostogų dienų jis naudosis“. Tačiau Sutarties 11 punkte nurodyta, kad „profesinės sąjungos nariui taikomomis skirtingo lygmens kolektyvinėmis sutartimis įtvirtinti vienodo pobūdžio darbo sąlygų gerinimo būdai nesumuojami, o taikoma labiausiai jo padėtį gerinanti kolektyvinės sutarties nuostata“. Nagrinėjamu atveju, manome, kad Sutarties 3.2 ir 11 punktai numato skirtingą reglamentavimą, kadangi vadovaujantis Sutarties 3.2 punktu profesinės sąjungos narys pats turi pasirinkti, kurio lygmens kolektyvinėje sutartyje numatyta garantija naudosis, tuo tarpu Sutarties 11 punktas įpareigoja profesinės sąjungos nariui automatiškai taikyti labiausiai jo padėtį gerinančią kolektyvinės sutarties nuostatą.
Prašome paaiškinti, ar teisingai suprantame, kad  profesinės sąjungos narys pats turi pasirinkti, kurio lygmens kolektyvinėje sutartyje numatyta garantija naudosis.  
Antra.

Be to, Sutarties 7 punkte numatyta, kad jei papildomos dienos nėra panaudotos, o darbuotojas išeina iš darbo, darbdavys privalo išmokėti kompensaciją už nepanaudotas dienas. Nuostata dėl kompensacijos mokėjimo turėtų būti panaikinta, nes tokios kompensacijos nustatymas neatitinka Darbo kodekso (DK) logikos už ką yra mokama kompensacija, t.y.  tik už nepanaudotas kasmetines atostogas. DK nenumato, kad tokios tikslinės atostogos, kaip mokymosi atostogos (savišvieta) ar savanorystė būtų kompensuojama. Kaip ir laisvos dienos vaikams prižiūrėti, kurios nėra kompensuojamos, jei nėra panaudojamos. 
Atsižvelgiant į tai, Asociacijos nuomone, pagal Sutartį suteikiamos laisvos dienos nėra kasmetinės atostogos, t.y. jos yra tikslinis laikas, kuris neprivalo būti kompensuojamas. Priešingu atvejų, pagal analogiją  reikėtų  kalbėti ir apie situaciją, kai darbuotojas pasinaudojo šiomis atostogomis, bet neišdirbo visų kalendorinių metų, t.y. tokiu atveju turėtų būti išskaičiuota jam sumokėta proporcinga dalis dirbtam laikui, kaip kad numatyta DK dėl kasmetinių atostogų. 
Prašome derantis dėl naujos Sutarties redakcijos siekti/susiderėti, kad Sutarties 7 punkto dalis "Jeigu profesinės sąjungos nario darbo, valstybės tarnybos, vidaus tarnybos santykiai pasibaigia galiojant Sutarčiai vienoje iš įstaigų, įmonių, organizacijų, nurodytų Sutarties 1 ir 2 prieduose, o jis nėra pasinaudojęs teise į mokamas atostogas savišvietai arba savanorystei pagal Sutartį ir (arba) yra išnaudojęs tik dalį šių atostogų, jam turi būti išmokama kompensacija už nepanaudotas mokamas atostogas savišvietai arba savanorystei pagal Sutartį proporcingai dirbtam laikotarpiui." būtų panaikinta.
Trečia.
Neaiškumų taip pat kelia ir Sutarties 11 punkte pavartotas išsireiškimas „vienodo pobūdžio darbo sąlygų gerinimo būdai“. Sutarties 7 punkte kalba eina apie dviejų mokamų atostogų savišvietai arba savanorystei darbo dienų suteikimą profesinės sąjungos nariams. Pažymėtina, kad darbdavio lygmens kolektyvinėse sutartyse dažniausiai yra numatytos tam tikros garantijos darbuotojams dėl papildomų apmokamų dienų suteikimo, pvz. už darbo stažą, sveikatos diena ar kt. Nagrinėjamu klausimu nėra aišku ar tokiu atveju būtina taikyti Sutarties 7 punktą, kadangi iš vienos pusės darbuotojams suteikiama bendro pobūdžio garantija – apmokamas nedarbas, o iš kitos pusės nedarbo pagrindas yra skirtingas, t.y. vienu atveju suteikiama apmokama darbo diena savanorystei, kitu atveju tai gali būti apmokama diena sveikatos gerinimui ar pan. 
Ketvirta.
Sutarties 16 punkte yra reglamentuota, kad prieš pradėdamas darbo pareigų pažeidimo tyrimą darbdavys privalo informuoti profesinę sąjungą. Iš praktikos Darbdaviai susiduria su situacija, kai darbuotojai prašo neinformuoti profesinės sąjungos, nes jis dėl įvairių priežasčių nenori, kad profesinė sąjunga sužinotų apie jo padarytą pažeidimą. Asociacijos nuomone, darbuotojas turi turėti teisę ir laisvę pasirinkti turėti/neturėti atstovo, todėl derantis dėl Sutarties pakeitimo tikslinga Sutarties 16 punktą papildyti, kad Darbdavys neprivalo informuoti profesinės sąjungos apie atliekamą darbo pareigų pažeidimo tyrimą, jei pats darbuotojos to prašo.
Penkta.
Sutarties 35 punkte susitarta, kad suderėtoms nuostatoms įgyvendinti reikalingų lėšų poreikį bei reikalingus teisės aktų pakeitimus įtraukti į valstybės biudžeto projektą ir jo lydimųjų teisės aktų pakeitimų paketą. Kyla pagrįstas klausimas, ar savivaldybių valdomos bendrovės taip pat bus finansuojamos iš valstybės biudžeto?
Pažymėtina, kad Sutartis  pasirašyta praėjusiais 2023 metais, o savivaldybių valdomos bendrovės niekaip negalėjo lėšų jos įgyvendinimui numatyti, nes savo 2024 m. biudžetus grindžia ilgalaikėmis  sutartimis su savivaldybėmis, kuriose numatyta konkreti kaina už nuvažiuotą kilometrą, ir kurioje niekaip negalėjo būti įskaičiuota Sutarčiai įgyvendinti reikalinga lėšų suma, kuri kai kurioms įmonėms bus labai didelė ir gali siekti kelis šimtus tūkst. Eur per metus.
Prašome paaiškinti, kokiu būdu  savivaldybių valdomos bendrovės Sutarčiai įgyvendinti reikalingas lėšas galės gauti iš valstybės biudžeto dar šiais 2024 metais.
Šešta.
Svarbu pažymėti, kad Sutarties 33 punkte yra nurodyta, jog „Sutarties 3.1-3.3 papunkčiuose ir 7 punkte minimi sutarties 1 ir 2 priedai yra neatskiriama sutarties dalis“. Sutarties 2 priede yra pateiktas valstybės ar savivaldybės valdomų įmonių ir įstaigų ir organizacijų, kurių savininko teises ir pareigas įgyvendina valstybė ar savivaldybė, sąrašas, kuriose dirba profesinės sąjungos nariai ir jiems taikomos Sutarties nuostatos. Pažymėtina, kad į sąrašą yra įtrauktos valstybės ar savivaldybės valdomos įmonės (toliau – įmonės), kurių pagrindinė veikla yra keleivių vežimas. Šiuo metu Asociacijai priklausančioms įmonėms trūksta maždaug 350 autobusų ir troleibusų vairuotojų, visoms šalies keleivinio transporto įmonėms – maždaug tūkstančio. Savo ruožtu, pradėjus įgyventi Sutarties 7 punktą, vairuotojų poreikis dar padidės, nes darbuotojai daugiau atostogaus. Tai reiškia, kad dėl vairuotojų padidėjusio trūkumo išaugs tikimybė, kad įmonės negalės užtikrinti viešųjų paslaugų teikimo sutarčių vykdymo nepažeidžiant vairuotojų darbo ir poilsio režimo, susilauks sutartyse nustatytų baudų ir taip patirs ženklių finansinių nuostolių. Be to, vairuotojų darbas negali būti atidėtas vėlesniam laikui, kaip kad kitose profesijose, keleivinės transporto priemonės turi vežti keleivius griežtai pagal tvarkaraštį, todėl įmonės, atsižvelgdamos į vairuotojų darbo ir poilsio laiko ypatumus, turės kviesti kitus vairuotojus į darbą jų poilsio dieną ir mokėti dvigubai, t.y. ne tik už profesinės sąjungos nariui suteiktą apmokama diena savanorystei ar savišvietai apmokėti, bet dar ir dvigubam jį pakeitusio vairuotojo atlyginimui, kitaip tariant, dažnu atveju viena profesinės sąjungos nariui suteikta apmokama diena įmonei gali kainuoti tris kart daugiau ir tai, įvertinant vairuotojų trūkumo mąstą, dar labiau didins įmonės finansinę naštą ir mažins konkurencingumą tarp keleivių vežėjų savivaldybių skelbiamuose viešųjų paslaugų teikimo konkursuose[footnoteRef:1], t.y. savivaldybių valdomos bendrovės jau yra ir toliau bus nelygiavertėje padėtyje palyginus su privačiu sektoriumi ir negalės su jais konkuruoti vien tik dėl Vyriausybės priimtų sprendimų ne tik šiuo, bet ir kitais klausimais. Pavyzdžiui, vienos Asociacijai priklausančios įmonės vairuotojo vidutinis dienos darbo užmokestis yra apie 115 Eur su mokesčiais, įmonėje profsąjungos narių vairuotojų yra apie 500, tai tokiai įmonei metinis lėšų poreikis gali siekti apie 200-250 tūkst. Eur[footnoteRef:2], o tai ženkli suma. [1:  Pvz., 2023 m. savivaldybės valdoma bendrovė  UAB „Zarasų autobusų parkas“ nelaimėjo skelbto konkurso, todėl šiuo metu įmonė reorganizuota sujungiant su kitomis įmonėmis į UAB „Zarasų būstas“ ir keleivių vežimo veiklos vietinio susisiekimo maršrutais nevykdo.]  [2:  200 – 250 tūkst. Eur – skaičiuojame 345 000 Eur (3*115 Eur*2 dienos*500 vairuotojų) ir darome prielaidą, kad ne visi vairuotojai dirbs savo išeiginę pagal grafiką dieną.] 

Atkreiptinas dėmesys, kad derybose dėl sutarties Darbdavius atstovauja Socialinės apsaugos ir darbo ministerija (toliau – ministerija), tačiau darbdaviai nežino dėl kokių sąlygų už juos yra deramasi, todėl siūlytina, kad ministerija įtrauktų darbdavius į derybas. DK yra reglamentuota, kad derybose dėl Nacionalinės kolektyvinės sutarties, darbdavio atstovu yra laikoma Vyriausybė arba jos įgaliota įstaiga (ministerija), kitaip tariant ir skaitant pažodžiui, DK nenumato, kad darbdaviai patys save atstovautų derybose, tačiau DK leidžia atstovui (ministerijai) pasitelkti ekspertus, tos srities žinovus ir taip įtraukti darbdavius į derybas. Be to, tikslinga prieš derybas su profesinėmis sąjungomis bendradarbiauti su Darbdaviais rengiant periodinius susitikimus, pateikiant informaciją apie derybų eigą ir derybines pozicijas dėl kokių sąlygų yra deramasi. Darbdaviai galėtų pateikti naudingų įžvalgų, kurios palengvintų ministerijos darbą derybų metu ir tokiu būdu išvengti skirtingo Sutarties nuostatų traktavimo.
Atsižvelgiant į tai, prašome įtraukti Darbdavius ar jų atstovus, į derybų dėl Nacionalinės kolektyvinės sutarties procesą.
Taip pat prašome išsakyti ministerijos poziciją į šiame laiške keliamus aktualius klausimus.

Pagarbiai


Prezidentas						Gintaras Nakutis




+370 655 83009 gintaras.nakutis@lkva-asociacija.lt

